Bishops kyk na 'verkrag'-video | Netwerk24
Bishops kyk na 'verkrag'-video
Deur Tebogo Monama, News24 13 Maart 2021 19:15
Die spogskool Bishops in Kaapstad ondersoek die egtheid van 'n video waarin dit lyk of 'n 15-jarige seun verkrag word terwyl ander leerlinge toekyk.
Die skool sê in 'n verklaring hy weet van die video en dit word "dringend ondersoek".
In die video word die huilende seun glo verkrag terwyl ander seuns laggend toekyk en die daad glo aanmoedig.
Volgens die verklaring is daar "inligting wat daarop dui dat die bewerings van verkragting op sosiale media nie korrek is nie, en dat dit die potensiaal het om skade te doen, veral aan die kinders betrokke".
Die seuns en hul ouers is reeds gekontak en geen verdere kommentaar sal gelewer word nie, sê die skool in sy verklaring.
Debbie Schäfer, Wes-Kaapse LUR vir onderwys, het Saterdag gesê die bewering is "ernstig en kommerwekkend".
"As die bewerings waar bewys word, is dit 'n verleentheid en streng optrede is nodig teen almal betrokke, ook teen diegene wat dit verfilm en die optrede aangemoedig het, asook diegene wat die video versprei het."
Schäfer het gesê as die bewering onwaar is, is dit net so ontstellend. "Die verfilming en verspreiding van sulke materiaal kan nie goedgepraat word nie. Ek is ontsettend ontsteld hieroor."